Imtella' Jannar 9, 2022 Tifel ċkejken li ġie mifrud minn familtu waqt l-evakwazzjoni mill-Afganistan f'Awwissu li għadda, instab qawwi u sħiħ fl-Afganistan stess. Dakinhar tal-evakwazzjoni, iċ-ċkejken Sohail Ahmadi , li kellu biss xahrejn, kien f'dirgħajn missieru, li kien jaħdem bħala uffiċjal tas-sigurtà mal-ambaxxata Amerikana, u għalhekk kien fost dawk li riedu jaħarbu mit-Talibani. Minbarra lil Sohail, ommu u missieru kellhom erbat itfal oħra ma djulhom, waqt li kienu maqbuda fil-kaos u r-rassa barra l-ajruport ta' Kabul. Min-naħa l-oħra tal-ilqugħ, suldat Amerikan staqsa lil missier Sohail jekk kellux bżonn l-għajnuna, u għalhekk dan tah lil ibnu minn fuq il-barbed wire bl-iskop li ma jweġġax qalb il-folla ta' nies maħkuma mill-paniku. Meta ftit wara daħlu fl-ajruport lil Sohail ma sabuh imkien, u fi stat ta' disprament kellhom jaqbdu t-titjira lejn l-Istati Uniti mingħajru. Wara li l-istorja tal-familja xxandret fil-midja f'Novembru li għadda, xi persuni għarfu lit-tarbija u għamlu kunttat mal-familja. Ix-xufier tat-taxi li kien qed irabbi lil Sohail jibki waqt li jgħaddih fil-kustodja ta' nannuh Ġara li xufier ta' taxi sab lil Sohail jibki mal-art fl-ajruport, u qal li beda jistaqsi ta' min hu, iżda ma setax isib lill-qraba tiegħu, u għalhekk ħadu d-dar u beda jrabbih ma' uliedu daqslikieku kien tiegħu. Huwa anki kien tella' xi ritratti tat-tifel fuq il-midja soċjali. Għall-ewwel ix-xufier irrifjuta li jagħti lit-tifel lura lil nannuh, li għadu fl-Afganistan, iżda wara negozjati li daħlu fihom it-Talibani, intlaħaq ftehim biex it-tifel jirritorna ma' familtu. Il-ġenituri qed jittamaw li jkunu jistgħu jsiru l-arranġamenti mill-iktar fis biex binhom jingħaqad magħhom u ma' ħutu f'Michigan. Ara wkoll: Taw lil binhom lil suldat Amerikan biex ma jitgħaffiġx fil-folla u ma rawhx iktar